Rješenje Općeg suda (peto vijeće) od 11. lipnja 2020. – VDV eTicket Service protiv Komisije i INEA-e

(predmet T-516/19)

„Arbitražna klauzula – Okvirni program za istraživanje i inovacije ,Horizon 2020' (2014. – 2020.) – Projekt ,European Travellers Club: Account-Based Travelling across the European Union – ETC' – Sporazum o dodjeli bespovratnih sredstava – INEA-ina odluka kojom se neprihvatljivima proglašavaju troškovi nastali u okviru podugovora – Pogrešno određenje tuženika – Akt koji pripada u isključivo ugovorni okvir od kojega je neodvojiv – Legitimna očekivanja – Djelomično nedopuštena i djelomično očito pravno neosnovana tužba”

1. Tužba za poništenje – Akti koji se mogu pobijati – Pojam – Akti koji proizvode obvezujuće pravne učinke – Tužba koja se u stvarnosti odnosi na spor ugovorne naravi – Poništenje dopisa koji je poslala INEA koji se odnosi na izračun bespovratnih sredstava dodijeljenih u okviru sporazuma o dodjeli – Nenadležnost suda Unije – Nedopuštenost (čl. 256. st. 1., čl. 263., 272. i 274. UFEU-a; Poslovnik Općeg suda, čl. 130. st. 1. i 7.) (t. 33.-36., 38., 41., 42.)

2. Sudski postupak – Pokretanje postupka pred Općim sudom na temelju arbitražne klauzule – Ugovor koji podliježe nacionalnom pravu – Primjenjivost nacionalnog materijalnog prava – Podvrgavanje sporazuma o dodjeli pravnim pravilima Unije, dopunjenima po potrebi nacionalnim pravom (čl. 272. UFEU-a) (t. 50., 51.)

3. Sudski postupak – Pokretanje postupka pred Općim sudom na temelju arbitražne klauzule – Sporazum sklopljen u okviru posebnog programa za istraživanja i inovacije – Odbijanje INEA-e da smatra prihvatljivima određene troškove u okviru podugovora – Zahtjev za povrat navedenih troškova – Korisnikovo osporavanje načina izračuna prihvatljivih troškova – Zlouporaba prava koju je navodno počinila INEA – Pretpostavke – Nepostojanje – Pozivanje na obvezu dužne pažnje – Doseg – Obveza INEA-a da provjeri volju i mogućnost korisnika da se uskladi s uvjetima za prihvatljivost ugovora – Nepostojanje (čl. 263. i 272. UFEU-a) (t. 52., 54., 56.-60.)

4. Sudski postupak – Pokretanje postupka pred Općim sudom na temelju arbitražne klauzule – Sporazum sklopljen u okviru posebnog programa za istraživanja i inovacije – Odbijanje INEA-e da smatra prihvatljivima određene troškove u okviru podugovora – Zahtjev za povrat navedenih troškova – Korisnikovo osporavanje načina izračuna prihvatljivih troškova – Pozivanje na načelo zaštite legitimnih očekivanja – Pretpostavke – Precizna jamstva uprave – Pozivanje na propust djelovanja u trenutku nacrta projekta sporazuma, u trenutku sklapanja navedenog sporazuma i u okviru njegova izvršenja – Nedopuštenost (čl. 263. i 272. UFEU-a) (t. 66., 68.)

Predmet

S jedne strane, zahtjev na temelju članka 272. UFEU-a za utvrđivanje nezakonitosti INEA-ina dopisa Ares(2019)3151305 od 13. svibnja 2019. o nepriznavanju troškova u iznosu od 407443,04 eura u okviru programa „Horizon 2020” i, s druge strane, podredno, zahtjev na temelju članka 263. UFEU-a za poništenje tog istog dopisa u dijelu u kojem se njime navedeni troškovi u navedenom iznosu proglašavaju neprihvatljivima.

Izreka

1. Tužba se odbacuje kao djelomično očito nedopuštena i odbija kao djelomično očito pravno neosnovana.